b"\n_START_ARTICLE_\nFran\xc3\xa7ois Rous\n_START_SECTION_\nBiografia\n_START_PARAGRAPH_\nFran\xc3\xa7ois Rous fou ordenat sacerdot a Perpiny\xc3\xa0 (Rossell\xc3\xb3) el 21 de maig del 1853, i va esdevenir professor al Petit Seminari de Prada. Va ser nomenat vicari l'1 de febrer del 1855 a Ribesaltes (Rossell\xc3\xb3), i va passar l'1 d'octubre del 1860 a la parr\xc3\xb2quia de Sant Mateu de Perpiny\xc3\xa0. Amb trenta-cinc anys va ser promogut a rector de Sant Esteve del Monestir (Rossell\xc3\xb3) el 15 de desembre del 1863. Fou despr\xc3\xa9s rector d'Estagell (Rossell\xc3\xb3) (1 de novembre del 1866), despr\xc3\xa9s de Nefiac (Rossell\xc3\xb3) (1 d'octubre del 1870), i finalment de Banyuls de la Marenda (1 de mar\xc3\xa7 del 1871). Pos\xc3\xa0 la primera pedra de la nova esgl\xc3\xa9sia parroquial de Banyuls de la Marenda aquell mateix any, i encarreg\xc3\xa0 una imatge de la Mare de D\xc3\xa9u a l'escultor Alexandre Oliva per a l'altar major. L'esgl\xc3\xa9sia fou inaugurada el 1888._NEWLINE_Constat\xc3\xa0 que la vella esgl\xc3\xa9sia rom\xc3\xa0nica de la Rectoria era massa petita per a acollir tots els fidels, i calia engrandir-la i restaurar-la. Va imaginar el mitj\xc3\xa0 de finan\xc3\xa7ar els seus projectes sense apel\xc2\xb7lar a la generositat p\xc3\xbablica, i el 1873 es va adonar de la potencialitat que li oferia el vi de missa. Fou aix\xc3\xad que es va llan\xc3\xa7ar al comer\xc3\xa7 de vins, anomenats per ell \xc2\xabl\xe2\x80\x99obra del vi de missa\xc2\xbb. Va esdevenir aviat un negoci pr\xc3\xb2sper, amb uns beneficis de 400.000 francs d'or de l\xe2\x80\x99\xc3\xa8poca._NEWLINE_L\xe2\x80\x99abb\xc3\xa9 Rous va jugar un gran rol en la revaloritzaci\xc3\xb3 de la vinya com a promotor del vi de Banyuls. La seva primera preocupaci\xc3\xb3 fou adquirir cellers on va emmagatzemar vins dol\xc3\xa7os, per\xc3\xb2 tamb\xc3\xa9 vins secs de la plana rossellonesa, cosa que li don\xc3\xa0 la possibilitat de fornir vins de qualitat que podia deixar envellir, i que farien les del\xc3\xadcies dels eclesi\xc3\xa0stics._NEWLINE_En efecte, cal saber que el clergat franc\xc3\xa8s constitu\xc3\xad per a la seva empresa una bona xarxa de distribuci\xc3\xb3 i una clientela prou apreciable. Per a aix\xc3\xb2, va seguir unes certes regles, una de les quals era: fer un vi natural, no gens tractat. Des d'aquell moment l'obra del vi de missa va esdevenir r\xc3\xa0pidament un negoci comercial pr\xc3\xb2sper. El 1872, el Ministeri dels Cultes franc\xc3\xa8s va dictaminar que es podria deixar el capell\xc3\xa0 de continuar el seu negoci en pau._NEWLINE_Aix\xc3\xad, el sacerdot pogu\xc3\xa9 construir bastant r\xc3\xa0pidament la seva esgl\xc3\xa9sia, comprar una rectoria, mantenir dos, despr\xc3\xa9s tres vicaris, sostenir obres parroquials, ajudar la nova parr\xc3\xb2quia de Cervera de la Marenda, acabada de crear, i fer generoses almoines als pobres, aix\xc3\xad com ajudar les persones necessitades. La seva taula restava sempre oberta als qui passaven gana. Fou aix\xc3\xad que ajud\xc3\xa0 generosament Ar\xc3\xadstides Maillol, aleshores jove artista pintor en els seus inicis, escultor tot seguit, el qual li va agrair pintant-li un quadre que representava l\xe2\x80\x99abb\xc3\xa9 Rous de mida natural._NEWLINE_El 1879, per\xc3\xb2, es va posar en q\xc3\xbcesti\xc3\xb3 la seva obra amb l'ascens de l\xe2\x80\x99oposici\xc3\xb3 republicana a la pol\xc3\xadtica francesa. La municipalitat, aix\xc3\xad com 28 negociants i propietaris comen\xc3\xa7aren a discutir el seu negoci, creient que el capell\xc3\xa0 els provocava grans perjudicis financers. Aquests darrers van adre\xc3\xa7ar al Ministeri dels Cultes una violenta den\xc3\xbancia, i el 1888, el Consell General dels Pirineus Orientals li van prohibir de comerciar. Fran\xc3\xa7ois Rous va haver d'acabar resignant-se, malgrat la seva resist\xc3\xa8ncia i la seva persever\xc3\xa0ncia. Mor\xc3\xad el 1896, i el seu negoci de vins de missa desaparegu\xc3\xa9 amb ell._NEWLINE_Resta encara avui dia l\xe2\x80\x99esgl\xc3\xa9sia de Banyuls de la Marenda i el quadre pintat per Ar\xc3\xadstides Maillol."